Grendel, Gábor, poslanec NR SR (2024-01-19):
Ďakujem za slovo, pán predsedajúci. Kolegyne, kolegovia, dnes je to piaty deň, čo už podľa návrhu ministra Suska, nemala existovať špeciálna prokuratúra. Kazíme plán ministrovi Suskovi, kazíme plán premiérovi Ficovi, kazíme plán ich trestne stíhaným kolegom a ich trestne stíhaným kamarátom. Každý ďalší deň, o ktorý sa nám podarí oddialiť zrušenie špeciálnej prokuratúry, je úspech. Je to náš spoločný úspech, za čo vám, kolegyne, kolegovia z opozície, úprimne ďakujem. Stará indiánska múdrosť hovorí: „Ak vám niekto povie, že ste opitý, pošlite ho kadeľahšie. Ak vám to povedia traja, zamyslite sa nad sebou. Ak vám to povedia desiati, choďte si ľahnúť.“ Vážený pán minister spravodlivosti, koľko ľudí vám ešte musí povedať, že ste opitý? Koľko ľudí vám musí ešte povedať, že novela Trestného zákona, ktorú predkladáte, je škodlivá? Škodíte svojej vlasti, škodíte jej občanom. Na to, že tento zákon ublíži právnemu štátu, upozornili hlavná európska prokurátorka Laura Kövesi, eurokomisár pre spravodlivosť Didier Reynders, 496 poslancov Európskeho parlamentu, predseda Špecializovaného trestného súdu Ján Hrubala, Rada prokurátorov Slovenskej republiky, predseda Rady prokurátorov Slovenskej republiky pán Stanislav Jakubčík, bývalý minister spravodlivosti Viliam Karas, bývalý štátny tajomník ministerstva spravodlivosti Peter Sepeši alebo včera prezidentka Slovenskej republiky Zuzana Čaputová. Toto je siedmy deň rozpravy k skrátenému legislatívnemu konaniu a za tých sedem dní ste neuviedli ani jeden jediný konkrétny dôvod, prečo ste obišli riadny legislatívny proces, prečo ste obišli medzirezortné pripomienkové konanie, prečo ste neumožnili, aby odborníci z iných ministerstiev či ústredných orgánov štátnej správy, alebo verejnosť pripomienkovali tento zákon. Včera vás aj prezidentka Slovenskej republiky usvedčila z toho, že pri odôvodnení skráteného legislatívneho konania, slušne povedané, zavádzate. Zuzana Čaputová potvrdila, že neexistujú žiadne desiatky rozhodnutí Ústavného súdu, ako ste to tu opakovane tvrdili, o tom, že by Úrad špeciálnej prokuratúry porušoval ľudské práva a že by jeho zachovaním hrozilo ďalšie porušovanie ľudských práv. Namiesto desiatok rozhodnutí Ústavného súdu našla prezidentka šesť rozhodnutí a ani jeden z tých šiestich rozhodnutí nespochybňuje opodstatnenosť vzneseného obvinenia voči sťažovateľom. Tento návrh nedokáže vláda obhajovať inak ako klamstvami. Niektoré z nich včera odhalila vo svojom vystúpení v Národnej rade aj Zuzana Čaputová. Klamstvo číslo jeden. Existuje len šesť rozhodnutí Ústavného súdu, ktoré sa týkajú špeciálnej prokuratúry. Klamstvo číslo dva. To, že netreba medzirezortné pripomienkové konanie, že netreba legislatívny proces, lebo v parlamente je dostatočná diskusia, je klamstvo číslo dva. Rozprava v parlamente je na rozdiel od medzirezortného pripomienkového konania obmedzená len na poslancov a členov vlády a toto, čo sa tu deje, nie je žiadna diskusia. S nami tu nikto nediskutuje. Rozprávame sa sami so sebou. Klamstvo číslo tri. Klamete aj o zosúladení slovenských pravidiel s okolitými štátmi a s vyspelou Európou. Počuli sme v prejave prezidentky republiky konkrétne príklady z Českej republiky, z Rakúska, z Nemecka. Toto sú len tri najväčšie klamstvá, ktoré identifikovala aj prezidentka Zuzana Čaputová vo svojom včerajšom prejave. V celej diskusii o zrušení špeciálnej prokuratúry zaznela pravda zo strán predkladateľov len jeden jedinýkrát. Bolo to vtedy, keď premiér Fico na chvíľu stratil komunikačnú ostražitosť a priznal sa, že ide o obyčajné mocenské rozhodnutie. A presne tým je povedané všetko. Práve preto, že ide o jasné mocenské rozhodnutie, treba brať reči o údajnom vylepšení zákona v druhom čítaní s veľkou rezervou. Aj pani prezidentka vo svojom prejave ocenila toto avízo od predsedu parlamentu, ktorý sľubuje vylepšenie návrhu. Ja by som však taký optimista nebol. Hovoríme o tom predsedovi parlamentu, ktorý dnes mohol byť predsedom vlády, mal možnosť stať sa premiérom, keby si vybral inú koalíciu. Ale on uprednostnil stranu SMER a Slovenskú národnú stranu, uprednostnil spoločenstvo s Robertom Ficom, s Andrejom Dankom. Neverím Petrovi Pellegrinimu, že chce úprimne vylepšiť Trestný zákon. Ja mu neverím! Tento zákon sa totižto vo svojej podstate vylepšiť nedá. Tento zákon treba hodiť do koša! Ďakujem za pozornosť. (Potlesk.)